Rani Ismael

H.M. Rani Ismael, nan banamo panjang Sutan Mohammad Rani Ismael () adolah saurang pangusaho Indonesia dari Padang, Sumatra Barat. Inyo mangalola babarapo parusahaan nan bergerak di bidang otomotif, di antaronyo tujuah kantua cabang dan parwakilan di Sumatra Barat, Riau, Jambi, Sumatra Utara, jo Jakarta. Rani Ismael juo manjabaik sabagai Direktur PT Suka Fajar jo PT Sutan Kasim nan bakantua pusek di Kota Padang.

Riwayat

Kahidupan pribadi 
Rani Ismael nan lahia di Cimparuah, Pariaman, pado 20 April 1940 itu marupoan putra dari pasangan Haji Sutan Ismael (ayah) jo Hajjah Djoani (ibu). Ayahnyo berprofesi sabagai saudagar bareh jo kapua. Pandidikan formal Rani hanyolah sampai tamek Sikolah Rakyat (kini SD), tetapi inyo mandapekan pandidikan non-formal dengan disiplin nan kareh dari kaduo urang gaeknyo sarato mamaknyo, Sutan Kasim, nan marupoan pandiri PT Sutan Kasim Ltd.

Katiko baumua sambilan tahun inyo parnah bakarajo sabagai panyabik rumpuik, panggumbalo sapi, palayan warung, panggaleh pisang goreang, jo lalok di emperan los pasa, tetapi pado usia 15 tahun inyo alah mangalola toko sapatu jo toko kalontong tanamo di kota Padang. Dalam manggaleh, inyo labiah banyak mangandalkan keberanian daripado kamampuan. Namun, Rani salalu barajo sacaro otodidak dengan mambaco buku-buku jo mengikuti babagai kursus sarato seminar nan baguno untuak usaho jo pekerjaannyo.

Rani Ismael manikah jo Hajjah Syamsidar, dan dikaruniai sapuluah urang anak (ciek urang maningga dunia) nan manjadian kaberhasilan Rani sabagai teladan, sahinggo sado anaknyo berminat dan berprofesi sabagai wirausaha. Bahkan anam urang anaknyo nan alah sarjana kini manjalanan usahanyo masiang-masiang.

Karier 
Pado mulonyo, sakitar tahun 1974, Rani berbisni dengan manjadi diler mobil Amerika takah Jeep, Ford, jo Dodge. Baru sajak tahun 1976 inyo mulai jadi diler mobil Hino. Karier bisnisnyo taruih mananjak, dan sajak tahun 1978 sampai kini inyo manjadi diler mobil Mitsubishi jo diler ban Intirub untuak babarapo wilayah di Sumatra.

Sasudah manekuni bisnis otomotif sajak tahun 1974 jo manjadi Direktur PT Sutan Kasim Ltd pado usia 34 tahun, sajak 20 tahun tarakhir Rani tanamo sabagai salah saurang pangusaho otomotif. Indak hanyo itu, inyo juo manciptaan duo lagu nan kini manjadi trademark usaho bagi produsen, yaitu lagu Suzuki (tahun 1994-1995) jo lagu Mitsubishi (tahun 1997). Kadua lagu tersebut alah ditajamahan ka dalam bahasa Inggris jo Jepang.

Dalam hal panjualan, Rani Ismael mancataik omzet panjualan nan tamasuak luar biaso. Untuak panjualan kandaraan jinih Mitsubishi inyo tacataik sabagai 10 gadang, dan untuak panjualan suku cadang masuak dalam duo gadang di Indonesia. Adapun untuak panjualan ban Dunlop inyo masuak duo gadang, sarato sabagai nan paliang gadang di Indonesia untuak panjualan ban Intirub salamo salapan tahun berturut-turut.

Dek kasuksesannyo sabagai panggaleh, Rani Ismael juo acok diundang untuak manjadi narasumber dalam babagai seminar tantang wirausaha jo strategi bisnis. Inyo juo manjabaik sabagai anggota Dewan Pertimbangan Kamar Dagang dan Industri (Kadin) Sumatra Barat periode 2005-2009.

Rujuakan

Pautan lua 

 "8 Unit Mobil Ikut Terkubur"  Rakyatmerdeka.co.id, 15 September 2007. Diakses 21 Agustus 2013.
 "Suka Fajar Gelar "Part Shop Gathering" Akhir Pekan Ini"  Sumbaronline.com, 15 Oktober 2010. Diakses 21 Agustus 2013.
 "Suka Fajar Beri Award Partshop Terbaik"  Riaupos.co, 26 September 2011. Diakses 21 Agustus 2013.
 "Mitsubishi Outlander Sport Dongkrak Penjualan Mobil di Sumbar"  Eksposnews.com, 2 Agustus 2012. Diakses 21 Agustus 2013.
 "Pengurusan BPKB, STNK Sistem Online Segera Terwujud" Minangforum.com, 10 Juli 2010. Diakses 21 Agustus 2013.

Pengusaha Indonesia
Saudagar Minangkabau
Tokoh Minangkabau
Tokoh dari Pariaman